钦定古今图书集成/明伦汇编/官常典/第751卷 > 樊维城 孙自一 吴文燮
## 钦定古今图书集成/明伦汇编/官常典/第751卷 > 樊维城 孙自一 吴文燮

按《明外史忠义传》：“维城，黄冈人，给事中玉衡子也。第
万历四十七年进士。除海盐知县，入为礼部主事。天
启七年，坐事谪上林苑典簿。其年十一月，庄烈帝已
嗣位，魏忠贤尚未伏诛，抗疏曰：‘曩曹吉祥之反，其党
羽止曹钦一人尔。忠贤则子侄列三爵，假子遍金吾。
陛下不即诛夷，使得徐为布置。其私养甲士，多至万
人，外不隶名于枢部，内不属籍于团营，怒马鲜衣，横
行都市。倘用其敌国之财，鼓其敢死之士，臣恐吉祥
之变，一旦发于阙下。此不可不亟诛者也’。”高皇帝定
律，“人臣非有大功，蒙胧奏请封爵者，所司及受封之
人俱斩。”魏良卿、良栋、鹏翼悉白丁乳臭之儿，而并叨
封爵，此不当按律诛之乎？皇亲张国“纪何罪，而勒令
还乡？戚畹李承恩何罪，而罗织论死？知府刘铎何罪，
而立肆市朝？监司耿如杞、胡士容何罪，而并寘大辟？
昔刘瑾既诛，旧章改正者吏部二十四事，户部二十
馀事，兵部十八事，工部十三事。今不当仿而行之乎？
且忠贤所积之财，半盗自内帑，累朝宝玩，尽入其家。
诚籍而还之太府，可以裕九边数岁之饷，宽三农加
派之征，此决当旦夕举行者。”因请褒恤杨涟、万燝等
一十四人，召还贺逢圣、文震孟、孙必显等三十二人，
亟正张体干、许显纯、杨寰等罪。其月，又言：“崔呈秀虽
雉经私室，尚宜剖棺戮尸，明正国法。忠贤死，赃贿已
散其半；呈秀死，安知其家不寄之他人？此籍没不可
缓也。五虎、五彪之徒，罪状显著，何待证佐然后究追？
恐提勘未行，赃私先隐。且田吉、吴淳夫、田尔耕、许显
纯、孙云鹤、张体干、高守谦辈皆应斩之人，乃或赐驰
驿，或仅令还乡，何以服人心、昭国典永斥。”吏科陈尔
翼请缉东林遗孽之非，为御史方震孺请释罪。帝并
采纳之。崇祯元年迁户部主事，进员外郎，历泉州知
府，福建副使。八年以大计罢归。十六年，张献忠连破
黄梅、麻城、广济、蕲州、蕲水，遂以三月犯黄州。时城南
门哭五日夜，众知祸必至，倾城走，妇女多不及行。二
十四日，贼入城，黄冈知县光山孙自一、县丞福建吴
文燮死之。贼执维城，欲屈之，抗声慢骂，贼刃洞胸而死。贼遂驱妇女隳城，稍缓，辄断其腕，血淋漓土石间，
三日而城平，复杀之以实堑焉。